**Regulamentul de activitate al coaliției locale pentru
transparență bugetară din orașul Călărași**

**Dispoziții generale**

1. Regulamentul de activitate (în continuare – regulament) este un document intern aprobat de membrii coaliției locale pentru transparență bugetară din orașul Călărași (în continuare – coaliția) prin care se stabilesc reguli privind principiile de activitate, scopul și metodele de atingere a acestuia, dar și structura organizațională a coaliției.
2. Coaliția este o asociație informală de cetățeni, fără statut de persoană juridică, condusă de un secretar, formată din membri voluntari și funcționează în baza prevederilor prezentului regulament.
3. Coaliția are ca scop îmbunătățirea transparenței bugetare, promovarea activismului civic și implicarea cetățenilor în soluționarea problemelor locale prin facilitarea colaborării dintre persoanele din localitate.
4. Coaliția se constituie cu votul majorității membrilor. Deciziile în cadrul ședințelor sunt luate cu votul majorității simple a membrilor prezenți.

**Principiile de activitate ale coaliției**

1. Coaliția se constituie şi își desfășoară activitatea în baza principiilor libertății de asociere, egalității în drepturi a tuturor membrilor, liberei exprimări a opiniei de către toți membrii şi accesului lor la orice informație ce ține de activitatea coaliției.
2. Coaliția este liberă să-şi aleagă activitățile proprii, formele şi metodele de activitate şi să-şi stabilească structura sa internă de organizare. Se interzice imixtiunea autorităților publice în activitatea Coaliției.
3. Coaliția promovează în activitatea sa principiile de bună guvernare: valorile statului de drept, echitatea și incluziunea socială, deschiderea și transparența autorităților, eficiența și eficacitatea în utilizarea resurselor, responsabilitatea în procesul decizional.
4. Activitatea Coaliției are un caracter transparent, informația cu privire la procedura de constituire, structura sa organizațională și activitatea coaliției fiind accesibilă tuturor.

**Obiectivele și activitățile coaliției**

1. Pentru a-și atinge scopul, Coaliția își propune următoarele obiective:
	1. Motivarea autorității locale să sporească nivelul de deschidere și transparență bugetară.
	2. Îmbunătățirea gradului de înțelegere în rândul populației a bugetului public local.
	3. Crearea unui cadru prielnic care să asigure creșterea nivelului de implicare a cetățenilor în procesul bugetar și soluționare a problemelor locale.
	4. Promovarea rezultatelor implicării în procesul bugetar și soluționarea problemelor locale în rândul cetățenilor.
2. Realizarea obiectivelor va fi atinsă prin desfășurarea următoarelor activități:
	1. Stabilirea unui parteneriat de colaborare cu autoritatea locală privind creșterea gradului de transparență decizională și bugetară.
	2. Stabilirea unui parteneriat de colaborare cu autoritatea locală pentru implementarea mecanismului de bugetare participativă în localitate.
	3. Facilitarea dezbaterilor publice asupra priorităților strategice de dezvoltare a localității.
	4. Desfășurarea ședințelor deschise pentru public, în care să fie discutate problemele cu care se confruntă cetățenii, care pot fi soluționate prin intervenții în bugetul autorității.
	5. Elaborarea analizelor independente a bugetului, utilizate ca sursă alternativă de informație pentru audierile publice organizate de către autoritate.
	6. Oferirea suportului pentru autoritatea publică locală în elaborarea bugetului pentru cetățeni.

**Membrii, organele de conducere și activitatea coaliției**

1. Coaliția este formată din:
	1. Adunarea membrilor Coaliției, formată din cel puțin 22 persoane;
	2. Secretarul Coaliției.
	3. Persoane de contact din cartierele orașului și satele din raza de administrare a Primăriei orașului;
2. Adunarea membrilor Coaliției are următoarele atribuții:
	1. Crează și dizolvă Coaliția.
	2. Determină problemele prioritare care vor fi promovate de coaliție.
	3. Decide adoptarea, completarea și modificarea prezentului regulament.
	4. Alege secretarul Coaliției.
	5. Aprobă dările de seamă ale secretarului.
	6. Decide orice alte probleme ce țin de strategia și principiile de activitate ale Coaliției.
3. Secretarul Coalițiie are următoarele atribuții;
4. Prezidează ședințele periodice ale coaliției.
5. Inițiază discuțiile privind probleme de interes pentru Coaliție;
6. Stabilește și menține parteneriatul cu autoritatea publică locală.
7. Organizează ședințele periodice ale coaliției, fiind responsabil de comunicarea despre data și ora desfășurării.
8. Este responsabil de elaborarea sau coordonarea procesului de elaborare a analizelor independente a bugetului.
9. Prezintă cel puțin anual o dare de seamă în fața membrilor coaliției.
10. Informează Coaliția despre ședințele și deciziile Coaliției
11. Asigura elaborarea și diseminarea procesului verbal după ședința Coaliției.
12. Menține registrul membrilor Coaliției.
13. Este responsabil pentru ținerea lucrărilor de secretariat ale Coaliției.
14. Membru al Coaliției poate deveni oricare cetățean al orașului (satului), care a împlinit vârsta de 16 ani și care nu deține o funcție de demnitate publică electivă (primar, consilier local/raional).
15. Lista inițială a membrilor coaliției se stabilește la ședința de constituire.
16. Pentru a deveni membru al Coaliției Locale, ulterior constituirii acestuia, persoana interesată urmează să se prezinte în cadrul ședinței deschise pentru public desfășurate de coaliție, exprimându-și interesul pentru a obține acest statut. Aprobarea candidaturii se efectuează prin majoritate simplă a membrilor coaliției, prin procedură de vot deschis. În cazul aprobării candidaturii, numele și prenumele persoanei este inclus în registrul membrilor coaliției.
17. Toate ședințele coaliției sunt deschise pentru public. Acestea se desfășoară cel puțin o dată în semestru. Anunțul cu privire la ședință precum și orice materiale disponibile pentru dezbatere sunt transmise cu cel puțin 5 zile până la ziua în care este stabilită ședință, utilizând orice formă de comunicare care permite înregistrarea confirmării informării.
18. Toate deciziile adunării membrilor sunt luate cu majoritate simplă din cei prezenți cu drept de vot în cadrul ședințelor. Ședința se consideră deliberativă dacă la ea participă majoritatea membrilor coaliției.
19. Deciziile coaliției pot fi adoptate și prin mesaje electronice (e-mail) sau mesaje prin rețele de telefonie mobilă (SMS). În cazul votării prin mesaj electronic, deciziile sunt aprobate cu majoritatea membrilor coaliției.
20. La ședințele coaliției pot participa, în calitate de invitați, fără drept de vot, reprezentanți ai autorităților publice.
21. Propunerile de modificare a regulamentului pot fi înaintate de oricare membru al coaliției în cadrul ședințelor. Modificările se aprobă cu majoritatea membrilor coaliției.
22. Deciziile coaliției, procesele verbale și regulamentul sunt disponibile tuturor membrilor coaliției. La solicitarea acestora, secretarul coaliției este obligat să le transmită aceste documente pe adresa electronică a membrilor coaliției. În măsura posibilităților, aceste documente vor fi publicate pe rețele de socializare, sau alte pagini web relevante.

**Dispoziții finale**

1. Neclaritățile și disputele apărute în decursul activității coaliției urmând prevederile prezentului regulament sunt soluționate prin dialog și consens.
2. Renunțarea la rolul de membru se poate face unilateral, la solicitarea membrului coaliției. În acest caz secretarul radiază numele membrului din registrul membrilor coaliției.